Flere end hver femte unge morsingbo vil ikke få anden uddannelse end folkeskolen, før de bliver 25 år. Det forudser en ny analyse.

Fast arbejde 7-15 og en indtægt, der er til at leve af. 25-årige Jonas Wollenberg arbejder som ufaglært fabriksarbejder på Mors. Og det har han det mere end fint med. - Jeg vil egentlig bare gerne tjene nogle penge til dagligdagen. Jeg er glad for at møde op her, og jeg føler også, jeg gør en forskel, siger Jonas Wollenberg. Sjællænderen flyttede til Mors for at arbejde ufaglært på bordpladefabrikken DFI-Geisler. Det har han nu gjort i 5,5 år. Og man skal ikke spejde langt på Limfjordsøen, hvis man skal finde arbejdskraft, der ikke er faglært. For det er ganske almindeligt, at unge på øen ikke tager en uddannelse lige med det første. Sådan vil det også være i fremtiden, hvis man skal tro en ny analyse fra Arbejdernes Erhvervsråd. Tænketank: Meget alvorligt Tænketanken er dykket ned i data fra Børne- og Undervisningsministeriet. Analysen viser, at man må forvente, at 22,8 procent af de morsingboer, der gik ud af grundskolen i 2021, ikke tager anden uddannelse inden 2028. Altså vil mellem hver fjerde og hver femte morsingbo fra den årgang ikke tage en erhvervsuddannelse, gymnasieuddannelse eller andet, inden de bliver 25 år. Det er problematisk, mener Arbejdernes Erhvervsråd. - Jeg synes, det er meget alvorligt. For det er en negativ spiral, siger Emilie Agner Damm, Analysechef i Arbejderbevægelsens Erhvervsråd. Se hele inslaget herunder: Mors ligger i bunden Analysen placerer Morsø Kommunen som den midt- og vestjyske kommune, der må forvente, at klart flest ikke tager en uddannelse. De 22,8 procent er samtidig tredjedårligst blandt landets 98 kommuner. - Det er altid ærgerligt, når man stikker ud i en undersøgelse, hvor det kan virke negativt, lyder den umiddelbare reaktion fra Morsø Kommunes borgmester, Hans Ejner Bertelsen (V). Unge bidrager på arbejdsmarkedet Men det behøver måske ikke at være så negativt det hele. For historisk har man på Mors generelt været mindre tilbøjelige til at tage en uddannelse. Alligevel er arbejdsløsheden lav. Det viser, at der er ufaglært arbejde at få, og at de unge medarbejdere også har en vigtig rolle på øen. - Jeg synes bestemt, det er vigtigt, man får en uddannelse. Jeg siger bare, at de unge, der ikke får en uddannelse i første omgang, faktisk bidrager positivt til samfundet på Mors, siger Hans Ejner Bertelsen. Borgmesteren erkender dog, at kommunen på baggrund af analysen må konstatere, at man åbenbart ikke gør nok for at få unge i uddannelse. Fabrik: Behovet vokser På Jonas Wollenbergs arbejdsplads ville de da heller ikke brokke sig over at kunne få flere faglærte blandt de cirka 200 ansatte. - Behovet bliver bestemt ikke mindre – tværtimod. Og udviklingen ser desværre ud til at gå den forkerte vej på øen, siger Jesper Sørensen, der er produktionsdirektør på DFI-Geisler. Virksomheden har lige nu fire lærlinge, og man vil gerne have endnu flere i gang med at uddanne sig. Folkeskolelærer eller fabriksarbejder? Jesper Wollenberg er faktisk en af de unge på fabrikken, som har en ungdomsuddannelse. Han har taget en studentereksamen, men har altså ikke brugt den til at læse videre. Han er heller ikke sikker på, om han vil bruge sin studentereksamen senere. For han og hustruen venter sig det første barn, og så lokker det ikke at komme tilbage på SU. - Jeg ville have det dårligt med at skulle tilbage på SU, når jeg skal til at forsørge en familie. Jeg er nået til et punkt i mit liv, hvor jeg egentlig ikke føler, jeg har jeg har behov for at gå videre. Det vigtige for mig er, at min familie har det godt, siger Jonas Wollenberg. Hvor ser du dig selv om 10 år? - Jeg kunne arbejde her. Det kunne også godt være, jeg er gået i gang med en uddannelse til folkeskolelærer. Uanset om Jonas Wollenberg bliver folkeskolelærer eller fabriksarbejder om 10 år, er han ikke sikker på, det generelt behøver at være et problem at være ufaglært på Mors. - Det er nemt at få et arbejde på Mors, og unge vil gerne ud at tjene nogle penge. Og så tror jeg også, at mange unge faktisk er skoletrætte, siger han.